‘জেইউপি পার্টি নয়, একটি ক্লাব’, হুমায়ুনকে আক্রমণ তৃণমূল বিধায়কের

ওয়েব ডেস্ক : জনতা উন্নয়ন পার্টির (JUP) চেয়ারম্যান হুমায়ুন কবীরকে (Humayun Kabir) হুঁশিয়ারি দিলেন রেজিনগরের তৃণমূল (TMC) বিধায়ক রবিউল আলম চৌধুরী। শনিবার দুপুরে বেলডাঙ্গায় স্থানীয় তৃণমূল বিধায়ক হাসানুজ্জামান শেখ এবং রেজিনগরের তৃণমূল বিধায়ক রবিউল আলম চৌধুরী সরাসরি চ্যালেঞ্জ করে বসলেন হুমায়ুনকে!

রবিউল আলম চৌধুরী বলেন, “জেইউপি (JUP) পার্টি নয়, একটি ক্লাব। অধীর চৌধুরীর চায়ের এটো খেয়ে রাজনীতি করেছেন হুমায়ুন। কিন্তু রবিউল আলম চৌধুরী বা হানাজুজ্জামান কোনওদিন অধীরের এটো খাইনি। সংবাদমাধ্যমের নেতা হুমায়ুন কবির। বেলডাঙ্গার লোককে উস্কে দিয়ে তৃণমূল বিধায়কের বাড়ি ভাঙার পরিকল্পনা করেছেন হুমায়ুন।” ক্ষমতা থাকলে বিধায়কের বাড়ি ভেঙে দেখাক হুমায়ুন, এমনই চ্যালেঞ্জ করে বসলেন তৃণমূল বিধায়ক রবিউল আলম চৌধুরী।

আরও খবর : SIR হয়রানি অব্যাহত, এবার বর্ধমানে ধুন্ধুমার কাণ্ড, রেললাইনে শুয়ে বিক্ষোভ

এদিন বেলডাঙায় দুই তৃণমূল বিধায়ক এক যোগে সংবাদ মাধ্যমের মুখোমুখি হন। সেখানে রেজিনগরের তৃণমূল বিধায়ক রবিউল আলম চৌধুরী বলেন, “হিজলে খুন হয়েছিল, ব্ল্যাঙ্ক চেক নিয়ে ওই মীমাংসা করেছেন হুমায়ুন (Humayun Kabir)। সরকারি নিরাপত্তা নিয়ে, নীল বাতি নিয়ে ঘুরে বেড়াচ্ছেন তিনি। ভরতপূরকে সুইজারল্যান্ড বানিয়েছে বলে ভয়ে সেই বিধানসভায় যেতে পারে না তিনি। বেলডাঙায় এবং রেজিনগরে এখন ভোটে দাঁড়াতে চাইছেন হুমায়ুন, কিন্তু কেন?”

সঙ্গে বলেন, “তৃণমূল সাংসদ আবু তাহেরকে আক্রমণ করছেন হুমায়ুন (Humayun Kabir)। একই সঙ্গে কান্দির তৃণমূল বিধায়কের বিরুদ্ধে কথা বলছেন তিনি। কিন্তু তৃণমূল বিধায়করা নিজের এলাকা ছেড়ে পালাইনি তাঁর মতো। এখন সম্প্রদায়িক তাস খেলতে নেমেছেন হুমায়ুন। তাঁর মটকা ঠান্ডা করতে জানে তৃণমূল।”

২০২৬ সালের নির্বাচন পর্যন্ত কতজন হুমায়ুনের কমিটিতে থাকে সেটা দেখা যাবে বলে হুঁশিয়ারি দেন তৃণমূল বিধায়ক। জেলায় কোন সাম্প্রদায়িক গন্ডগোল হলে সেই দায় বর্তাবে জনতা উন্নয়ন পার্টির চেয়ারম্যান উপরেই, এমনটাই জানান রেজিনগরের তৃণমূল বিধায়ক রবিউল আলম চৌধুরী।